આવાં કુદરતી પરિબળોની વચ્ચે બદલતી પરિસ્થિતિઓમાં તો ઘરધણી ખેડૂતે પોતે જ નિર્ણય લેવો પડે ને ભાઈ ! બદલાતી ઋતુઓ અને એમાં ઠંડી-ગરમીનું આગમન ક્યા પ્રકારનું છે તેના પર પૂરતી નજર ન હોય અને પાકની વાવણી કરી દઈએ તો કેવું થાય, કહું ? ઉતાવળા થઈ ઠંડી શરૂ થયા પહેલાં ઘઉં વવાઈ જાય તો, બિયાં ઊગી તો જાય, પણ ફૂટ્ય ઓછી લે, એટલે કે ઉતારો ઘટે. અને વાતાવરણમાંથી ઠંડી ઘટ્યા પહેલાં ઉનાળુ તલનું વાવેતર કરી વળાય તો તો તલ નેવકા ઊગે જ નહીં, અને “નથી ઊગ્યા”માની બીજી વાર વાવણી કરીએ, અને ઠંડી ઘટતાં બન્ને વાર વાવેલા તલ ઊગી નીકળે ! હવે કઈ કરવી બોલો ! હવે તો પારવણી કરી મીણ ભણી જવાનાં ! આવું ઘણા ખેડૂતોને ઓણ [2015] બન્યાનું નજરો નજર જોયું છે. આવો ઋતુઓના ફેરફારનો અભ્યાસ કામ પર રોકેલા માણસો પાસે થોડો હોય ?